
Székelyföldi szállodák kínálatának vizsgálata a fogyasztói visszajelzések tükrében

Kulcsszavak: kínálat; szolgáltatatások; vendégelégedettség; három-és négycsillagos szállodák
Székelyföld turizmusának egyik legalapvetőbb turisztikai szolgáltatása az elszállásolás,
melynek egységei a különböző téregységek és táji elemek függvényében helyezkednek el. Gyakran
teszik fel a kérdést, hogy milyen más szolgáltatásokat lehet igénybe venni a térségben, milyen
szórakozási, sportolási vagy kulturális szolgáltatások vehetők igénybe, de ritkábban merül fel a
kérdés, hogy a szálláshelyek és ezek szolgáltatásai mennyire felelnek meg a kor és az idelátogató
vendégek elvárásainak.
Dolgozatunkban a három megye, Kovászna, Hargita és Maros megyék három- és
négycsillagos szállodáinak kínálatát vizsgáljuk, a szálloda alapszolgáltatásaitól a wellness- és
konferencia szolgáltatásokig. Kutatásunk célja a szállodai kínálat és az arra adott online reakciók,
keresleti válasz felmérése, a kínálat mennyiségi és minőségi dimenziói szerinti összefüggések
megismerése. Arra voltunk kíváncsiak, hogy melyik megyében áll jobban a szolgáltatási kínálat,
illetve, hogy ez összefüggésben van-e a vendégek elégedettségével. A dolgozat módszertana feltáró
kutatás jellegű, amelyben online adatgyűjtést végzünk, statisztikai adatokat dolgozunk fel
exhausztív módon, a három megye szállodáinak teljes populációját felmérve. Kvantitatív és
kvalitatív módszerekkel egyaránt elemeztük a szállodai kínálatot, több forrásból gyűjtöttünk
adatokat a szolgáltatásokra nézve és a turisták elégedettségére nézve is. Eredményeink bemutatása
után javaslatokat is fogalmazunk meg a székelyföldi szállodai kínálat fejelsztésére vonatkozóan.



